**Informatīvais ziņojums**

**par Ministru kabineta 2014. gada 17. jūnija sēdes protokollēmuma  (prot. Nr. 33 92. §) „Informatīvais ziņojums „Par gadījumiem, kad konstatēti pārkāpumi sūdzību par iespējamu vardarbību, ko izdarījušas valsts amatpersonas, pildot dienesta pienākumus, efektīvā izmeklēšanā”” 4., 6. un 7. punktā doto uzdevumu izpildi**

Šis informatīvais ziņojums izstrādāts atbilstoši Ministru kabineta 2014. gada 17. jūnija sēdes protokollēmuma  (prot. Nr. 33 92. §) „Informatīvais ziņojums „Par gadījumiem, kad konstatēti pārkāpumi sūdzību par iespējamu vardarbību, ko izdarījušas valsts amatpersonas, pildot dienesta pienākumus, efektīvā izmeklēšanā”” (turpmāk – protokollēmums) 7. punktā noteiktajam uzdevumam, kas nosaka Tieslietu ministrijai līdz 2016. gada 1. janvārim iesniegt Ministru kabinetā informāciju par protokollēmuma 4. un 6. punktā minēto uzdevumu izpildi.

Atbilstoši protokollēmuma 4. punktā noteiktajam Iekšlietu ministrijai un Tieslietu ministrijai uzdots pilnveidot normatīvo regulējumu, lai nodrošinātu, ka Valsts policijas un Ieslodzījuma vietu pārvaldes uzņemtie videoieraksti no dienesta transportlīdzekļiem un dienesta telpām, kur tiek veiktas jebkādas darbības ar personām, tiek saglabāti tik ilgu laika periodu, lai nodrošinātu sūdzību objektīvu izmeklēšanu. Atbilstoši protokollēmuma 6. punktā noteiktajam Tieslietu ministrijai uzdots, sadarbojoties ar kompetentajām iestādēm, informēt Ieslodzījuma vietu pārvaldi par pienācīgu, vispusīgu un savlaicīgu ieslodzīto personu medicīnas dokumentācijas aizpildīšanas nozīmi Iekšējā drošības biroja amatpersonu veikto izmeklēšanu un Eiropas Cilvēktiesību tiesas spriedumu kontekstā.

Attiecībā uz protokollēmuma  4. punktā dotā uzdevuma izpildi, informējam, ka atbilstoši Ieslodzījuma vietu pārvaldes likuma 2. panta pirmajā daļā noteiktajam Ieslodzījuma vietu pārvalde ir Tieslietu ministrijas padotībā esoša valsts pārvaldes iestāde, kas īsteno valsts politiku apcietinājuma kā drošības līdzekļa un brīvības atņemšanas kā kriminālsoda izpildes jomā. Saskaņā ar Ministru kabineta 2005. gada 1. novembra noteikumu Nr. 827 „Ieslodzījuma vietu pārvaldes nolikums” 4.1. un 4.2. apakšpunktā noteikto, lai nodrošinātu minēto Ieslodzījuma vietu pārvaldes funkciju izpildi, pārvalde tai skaitā veic ieslodzījuma vietu apsardzi, uzrauga un nodrošina ieslodzītajām personām noteikto uzvedības normu un tiesību ievērošanu, kā arī pienākumu izpildi. Saskaņā ar Latvijas Sodu izpildes kodeksa 13. panta pirmajā daļā noteikto brīvības atņemšanas sodu izpilda slēgtajā cietumā, daļēji slēgtajā cietumā, atklātajā cietumā, kā arī audzināšanas iestādēs nepilngadīgajiem. Turpat 50.4 panta otrajā daļā ir noteikts, ka slēgtajos cietumos tiek nodrošināta notiesāto pastiprināta apsardze un maksimāla uzraudzība, savukārt 50.5 panta otrajā daļā ir noteikts, ka daļēji slēgtajos cietumos tiek nodrošināta notiesāto apsardze un pastāvīga uzraudzība. Notiesāto uzraudzība var izpausties arī videonovērošanas veidā.

Atbilstoši Fizisko personu datu aizsardzības likuma 6. pantā noteiktajam ikvienai fiziskajai personai ir tiesības uz savu personas datu aizsardzību. Turpat 7. panta trešajā punktā ir noteikts, ka personas datu apstrāde ir atļauta tikai tad, ja likumā nav noteikts citādi, un, ja datu apstrāde nepieciešama pārzinim likumā noteikto pienākumu veikšanai. Ņemot vērā to, ka kvalitatīva un sabiedrībai droša ieslodzījuma izpilde ir būtiska sabiedrības interešu nodrošināšanai, jo skar gan ieslodzīto cilvēktiesību īstenošanu, gan sabiedrības drošību, līdz ar to personas datu apstrādes aizsardzība ir sevišķi svarīga. Atbilstoši ieslodzījuma vietu specifikai un Latvijas Sodu izpildes kodeksā noteiktajam kriminālsodu izpildes mērķim nav nepieciešams izstrādāt ārējos normatīvos aktus personas datu apstrādes aizsardzībai, jo šādas informācijas publiskošana nav nepieciešama drošības apsvērumu dēļ. Tamdēļ, lai nodrošinātu ieslodzīto personas datu aizsardzību, kā arī, lai izpildītu protokollēmuma 4. punktā doto uzdevumu, 2015. gada 2. novembrī tika apstiprināti Ieslodzījuma vietu pārvaldes iekšējie noteikumi Nr. 1/12-n.-36 „Personas datu apstrādes aizsardzības kārtība”, kas stājās spēkā 2015. gada 1. decembrī. Iekšējie noteikumi nosaka Ieslodzījuma vietu pārvaldes amatpersonu un darbinieku tiesības un pienākumus, veicot fiziskas personas datu apstrādi, lietojot ārējās un Ieslodzījuma vietu pārvaldes personas datu apstrādes sistēmas, tai skaitā personas datu apstrādes organizāciju un klasifikāciju, personas datu apstrādes sistēmas drošības un aizsardzības noteikumus, personas datu apstrādē iesaistīto nodarbināto tiesības, pienākumus un atbildību, lietotāja tiesību piešķiršanas un administrēšanas kārtību un informācijas sistēmas paroles uzbūves nosacījumus, videonovērošanas kārtību, kā arī informācijas nesēja glabāšanas un iznīcināšanas kārtību.

Attiecībā uz protokollēmuma  6. punktā dotā uzdevuma izpildi, informējam, ka Apvienoto Nāciju Organizācijas Augstā komisāra cilvēktiesību jautājumos birojs un iesaistītie eksperti 1999. gadā izstrādāja Stambulas protokolu jeb Rokasgrāmatu par spīdzināšanas un citu nežēlīgas, necilvēcīgas vai pazemojošas izturēšanās vai sodīšanas veidu efektīvu izmeklēšanu un dokumentēšanu (turpmāk - Stambulas protokols). Šis dokuments satur starptautiskas vadlīnijas to personu stāvokļa efektīvai novērtēšanai, kuras apgalvo, ka ieslodzījuma vietā ir notikusi spīdzināšana un slikta izturēšanās, iespējamo spīdzināšanas gadījumu izmeklēšanai un konstatējumu paziņošanai tiesai vai citām izmeklēšanas iestādēm. Starmbulas protokolā iekļauti spīdzināšanas un citu nežēlīgas, necilvēcīgas vai pazemojošas izturēšanās vai sodīšanas veidu efektīvas izmeklēšanas un dokumentēšanas principi. Šajos principos izklāstīti minimālie standarti, kas valstīm jāievēro, lai nodrošinātu efektīvu spīdzināšanas dokumentēšanu. Apvienoto Nāciju Organizācijas Cilvēktiesību komisija 2003. gada 23. aprīļa rezolūcijā vērsa valstu uzmanību uz nepieciešamību izmantot Stambulas protokolu kā efektīvu spīdzināšanas novēršanas instrumentu. Tāpat uz šo dokumentu savās vadlīnijās atsaucas arī starptautiskās cilvēktiesību kontroles organizācijas.

Ņemot vērā Stambulas protokola nozīmīgumu, Tieslietu ministrija nodrošināja Stambulas protokola tulkošanu latviešu valodā un 2014. gada 24. februārī nosūtīja to Ieslodzījuma vietu pārvaldei ar aicinājumu ieviest kā ikdienā izmantojamu dokumentu ieslodzīto miesas bojājumu un traumu reģistrēšanai un darbinieku apmācībai.

Tāpat arī Ministru kabineta 2015. gada 2. jūnija noteikumos Nr. 276 “Apcietināto un notiesāto personu veselības aprūpes īstenošanas kārtība” tika noteikta ieslodzījuma vietu amatpersonu un darbinieku rīcība noteiktos gadījumos, tai skaitā medicīniskās dokumentācijas aizpildīšanā (piemēram, traumu apskates lapa). Tādejādi, izstrādājot minētos noteikumus, Ieslodzījuma vietu pārvalde un Tieslietu ministrija ir ņēmušas vērā Stambulas protokolā norādīto, nodrošinot pienācīgu, vispusīgu un savlaicīgu ieslodzīto veselības aprūpes dokumentācijas aizpildīšanu.

Ņemot vērā minēto, protokollēmuma 4., 6. un 7. punktā Tieslietu ministrijai dotie uzdevumi uzskatāmi par izpildītiem.

Tieslietu ministrs Dzintars Rasnačs

18.05.2016 9:56

871

K.France-Bamblovska

67036751, Keta.France-Bamblovska@tm.gov.lv